** **

**TÁJÉKOZTATÓ**

**Elektronikus kapcsolattartás a látvány-csapatsportok támogatásának rendszerében**

**Alkalmazandó:**

**2013/2014-es támogatási időszaktól kezdődően**

**Budapest,**

**2013. március 4.**

**Tartalomjegyzék**

|  |  |
| --- | --- |
| **Tartalomjegyzék**  | **2** |
| **I. Jogszabályi háttér bemutatása**  | **3** |
| **II. Az elektronikus kapcsolattartás előnyei**  | **3** |
| **III. Az elektronikus kapcsolattartás folyamata**  | **4** |
| 1. Regisztrációhoz kapcsolódó kérelmezői feladatok  | **4** |
| 2. Helyszín és időpont egyeztetése a hitelesítő csomag átvételéhez  | **4** |
| 3. A jóváhagyó szervezet és a hitelesítés-szolgáltató feladatai  | **5** |
| 4. Hitelesítő csomag átvétele | **5** |
| 5. Az elektronikus aláírás használata a kérelmezői oldalon  | **6** |
| 6. Belépés az MKOSZ elektronikus rendszerbe  | **6** |
| 7. A beérkezett kérelmek elbírálása  | **6** |
| **IV. Jogszabályok jegyzéke**  | **7** |
| **Mellékletek** |  |
| 1. számú Melléklet: Meghatalmazás minta | **10** |
| 2. számú Melléklet: Regisztrációs ütemterv | **11** |

**I. Jogszabályi háttér bemutatása**

Az egyes adótörvények és azzal összefüggő egyéb törvények módosításáról szóló 2012. évi CLXXVIII. törvény által beiktatott, a társasági adóról és osztalékadóról szóló 1996. évi LXXXI. törvény (a továbbiakban: Tao. tv.) 22/C. § (10) bekezdése alapján, a 2013/2014-es támogatási időszaktól kezdődően, a támogatás igénybevételére jogosult szervezet a közigazgatási hatósági eljárás és szolgáltatás általános szabályairól szóló törvény elektronikus kapcsolattartásra vonatkozó rendelkezései alapján elektronikus úton tart kapcsolatot a sportfejlesztési program jóváhagyását, valamint a támogatási igazolás kiállítását végző szervezettel.

Fenti rendelkezés hatályba lépésével megvalósult a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) azon rendelkezése, amely szerint *az ügyfél akkor köteles elektronikus úton kapcsolatot tartani a hatósággal, ha azt törvény az adott ügyben vagy eljárási cselekmény vonatkozásában előírja.*

Tehát a gyakorlatban mindez azt eredményezi, hogy a 2013-2014-es támogatási időszakra vonatkozó kérelmek benyújtása, valamint ezt követően a sportfejlesztési programok bírálati folyamata kizárólagosan elektronikus úton intézhető a támogatás igénybevételére jogosult szervezetek és a bírálatot végző látvány-csapatsport szövetségek (illetve szövetségi kérelmek és a MOB esetén a Nemzeti Sport Intézet) vonatkozásában.

A kérelmezők az elektronikus kapcsolattartási kötelezettségüknek a jóváhagyást végző szervezet által meghatározott informatikai rendszeren keresztül tehetnek eleget. A rendszer és az eljárások jogszabályi feltételeknek való megfelelése, és a gyakorlati működtetés az alábbi tájékoztatóban foglaltak érvényesítésével biztosítható.

# II. Az elektronikus kapcsolattartás előnyei

Az elektronikus kapcsolattartás előnyei a hagyományos, papír alapú megoldással szemben:

* gyors (nincs hosszadalmas postai ügyintézés, hagyományos papír alapú iktatás)
* zárt (a dokumentumok elvesztése, eltűnése, megrongálódása kizárt)
* kényelmes
* idő- és pénztakarékos
* széles körben alkalmazható
* ellenőrizhető (mind az aláíró személye, mind az aláírás, dokumentumküldés időpontja)
* az így létrejövő elektronikus dokumentumok megváltoztathatatlanok

# III. Az elektronikus kapcsolattartás folyamata

A folyamat első lépéseként a 2013-2014-es támogatási időszakra kérelmet benyújtani szándékozó (a továbbiakban: kérelmező) sportszervezet elektronikus hitelesítési jogosultságot szerez. Az elektronikus hitelesítési jogosultságot hitelesítés-szolgáltató szervezet biztosítja a kérelmezők számára.

A hitelesítési jogosultságot biztosító nyilvántartásba vétel és hardvereszköz (továbbiakban: hitelesítő csomag) megrendelését az alábbi regisztrációs felületen kell elvégezni:

<http://www.netlock.hu/nsr/ealairasregisztracio/>

1. **Regisztrációhoz kapcsolódó kérelmezői feladatok**

Az adatszolgáltatás során kötelezően kitöltendőek

* sportszervezeti adatok,
* a szervezetet képviselő és jelen eljárásban elektronikus aláírásra jogosult személy (pl. elnök, ügyvezető, illetve meghatalmazott, a továbbiakban jelen tájékoztatóban: képviselő) azonosítására vonatkozó adatai
1. **Helyszín és időpont egyeztetése a hitelesítő csomag átvételéhez**

**A)** A hitelesítő csomag megszerzésének további feltétele a kérelmező képviselőjének hitelesítés-szolgáltató előtti - későbbi időpontban megvalósuló - személyes megjelenése. Ennek megtörténtét szolgálja a regisztrációs felületen az előzetes időpont/helyszín meghatározása, amelynek során a kérelmező kiválasztja, hogy a felajánlott helyszínek (város) és időpontok (nap) közül melyik alkalmas számára a hitelesítő csomag átvételére. Ezt követően a kérelmező a regisztrációt lezárja. A regisztrálók a regisztrációs időszak lezárását követően e-mailben tájékoztatást kapnak az átvétel pontos helyszínéről (cím) és időpontjáról (óra). A megadott időpontban és helyszínen a kérelmező képviselőjének személyesen kell megjelennie és az alábbi dokumentumokat kell bemutatni:

Aláírásra jogosult személy részéről:

* érvényes személyazonosító dokumentum (személyi igazolvány, útlevél vagy kártya formátumú jogosítvány),
* lakcímkártya (amennyiben nem tartalmazza a személyi igazolvány)

Sportszervezet részéről:

* igazolás a kérelmezőt nyilvántartó szervezettől (bíróság, cégbíróság) a kérelmező nyilvántartásban szereplő adatairól másolatban,
* közjegyzői aláírás-hitelesítéssel ellátott aláírási címpéldány, vagy az ügyvéd által ellenjegyzett aláírási-minta másolatban,
* a jogosult nevére – az 1. számú mellékletnek megfelelően – kiállított meghatalmazáseredetiben (amennyiben nem a kérelmező szervezeti képviselője, pl. elnöke, ügyvezetője lesz az, aki a Tao eljárásokban az elektronikus aláírással ellátva benyújtja a kérelmet).

A személyes megjelenés során a kérelmező képviselője a helyszínen nyilatkozik arról, hogy a sportfejlesztési program jóváhagyása, valamint a támogatási igazolás kiállítása során hozzájárul az elektronikus kapcsolattartáshoz.

**B)** Amennyiben a képviselő a hitelesítés-szolgáltató által meghatározott helyszínen és időpontban nem tud személyesen megjelenni, akkor ezt a tényt a regisztráció során be kell jelentenie.

**B.1.)** A bejelentés alapján a hitelesítés-szolgáltató egy a hitelesítő csomaghoz kapcsolódó nyilatkozatot küld a kérelmezőnek azzal, hogy azt a kérelmező képviselője, közjegyző által – aláírás-hitelesítés formában – hitelesíttesse.

A hitelesített nyilatkozat birtokában kerülhet sor az elektronikus aláíráshoz szükséges eszköz és a tanúsítvány hitelesítés-szolgáltatónál történő igénylésére. Amennyiben a nyilatkozat hiteles és az eredeti példány a hitelesítés-szolgáltatóhoz beérkezett (pl. postai úton), a hitelesítés-szolgáltató kézbesítési megbízotton keresztül átadja az alkalmazásához szükséges hitelesítő csomagot.

Ebben az esetben a közjegyzői hitelesítés és a kézbesítési megbízott költsége a kérelmezőt terheli. Ekkor a regisztrációs felületen a „Közjegyző bevonásával kézbesítési megbízott útján” opciót kell kiválasztani az „Átvétel helyszíne” menüpontban.

**B.2.)** A személyes megjelenésben történő akadályoztatás és a B.1.) pontban meghatározott eljárás helyett a kérelmező képviselője jogosult a hitelesítés-szolgáltatónál történő személyes megjelenésre és a hitelesítő csomag átvételére. Az 1. pontban meghatározott kérelmezői feladatok elvégzése ekkor is kötelező. A regisztrációs felületen ebben az esetben „Szolgáltató telephelyén személyesen, más időpontban” opciót kell kiválasztani az „Átvétel helyszíne” menüpontban.

1. **A jóváhagyó szervezet és a hitelesítés-szolgáltató feladatai**

A jóváhagyást végző szervezet (a továbbiakban: jóváhagyást végző szervezet, vagy hatóság) a regisztrációs adatokról, valamint a kapcsolattartásra vonatkozó nyilatkozatról nyilvántartást hoz létre. A hitelesítés-szolgáltató az adatok birtokában – azok közhiteles nyilvántartásokban történő ellenőrzését követően – intézkedik a hitelesítő csomag legyártásáról.

1. **Hitelesítő csomag átvétele**

A fenti folyamat szerint regisztrált személyek, az előzetesen egyeztetett helyszínen és időpontban a személyes megjelenéskor vehetik át az elektronikus aláíráshoz szükséges hitelesítő csomagot és ezt használva nyílik lehetőségük a kérelem elküldésére. A hitelesítő csomagot kizárólag a képviseletre jogosult személy veheti át a 2.A) pontban részletezett dokumentumok felmutatását, a hitelesítés-szolgáltató által történő azonosítását és ellenőrzését követően.

Az átvételre kizárólag a képviselő jogosult, arra meghatalmazást más személynek nem adhat. A hitelesítés-szolgáltató sikeres azonosítás esetén az azonosító adatokat átemeli a regisztrációs adatbázisba.

1. **Az elektronikus aláírás használata a kérelmezői oldalon**

A hatóság egy darab – a fenti eljárás szerint igényelt – eszközt kedvezményes 8.850,- Ft + ÁFA (bruttó: 11.290,- Ft) áron biztosít minden kérelmezőnek. A megszerzett eszközök másra nem ruházhatók át.

Felhívjuk a figyelmet, hogy a 2013/2014-es sportfejlesztési programok jóváhagyására és a támogatási igazolás kibocsájtására irányuló kérelmek kizárólag elektronikus aláírással ellátva, azaz ezen eszköz használatával nyújthatók be.

Fontos továbbá, hogy akérelmezők a kérelem adatainak elektronikus rendszerben történő rögzítését 2013. március 1-től megkezdhetik (akár a fentiekben részletesen ismertetett regisztráció és a hitelesítés-szolgáltatóval történő kapcsolatfelvételt megelőzően, vagy azzal párhuzamosan is). Az elektronikus aláíráshoz szükséges eszköz használata – így a kérelem elektronikus aláírással ellátott elküldése – az eljárás megindításának és nem a kérelem adatainak informatikai rendszerbe történő felvitelének feltétele.

1. **Belépés az MKOSZ elektronikus rendszerébe**

A 2013. március 1. napján éles üzemben elinduló MKOSZ TAO rendszerben szintén előzetes regisztráció szükséges.

A belépés a következő felületen történik:

<http://kosarkerelem.globalsoftware.hu/kosarkerelem2013/>

A kitöltő programba a megelőző időszakokban pályázatot benyújtó sportszervezetek a korábbi felhasználónévvel és jelszóval léphetnek be.

Az első alkalommal pályázóknak először regisztrálniuk kell magukat. A regisztráció részeként a kérelmező egyedi, az egyesülethez rendelt azonosítót és egy jelszót kap a hatóságtól, amellyel az elektronikus rendszerbe történő belépés biztosított. A jelszó az első belépéskor megváltoztatható. A jelszó illetéktelen személyek általi megismeréséért a kérelmező felel. Indokolt esetben a kérelmező új jelszó kibocsájtását kérheti a hatóságtól, amelyet az 2 napon belül elektronikusan küld meg részére.

1. **A beérkezett kérelmek elbírálása**

A jóváhagyást végző szervezet a beérkezett kérelmet – az elektronikus aláírás megléte, illetve az eljárási jogosultság szempontjából – megvizsgálja, majd szintén ellátja elektronikus aláírásával, illetve időbélyegzővel, ezáltal biztosítva a hatósági oldalon is a kérelem megváltoztathatatlanságát.

Ezt követően kerülhet sor a döntés meghozatalára és a hatósági határozatok kibocsájtására, amelyről a kérelmezők szintén elektronikusan kapnak értesítést. Ez az eljárás és kapcsolattartási forma az irányadó a hiánypótlások esetén is.

**IV. Jogszabályok jegyzéke**

1. a látvány-csapatsport támogatására vonatkozó jogszabályok:
2. A társasági adóról és osztalékadóról szóló 1996. évi LXXXI. törvény (a továbbiakban: Tao. tv.) 22/C. § (10) bekezdés;
3. A látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI. 30.) Korm. rendelet (a továbbiakban: Végrehajtási rendelet);
4. A támogatási igazolás kiadására irányuló hatósági eljárásban fizetendő igazgatási szolgáltatási díjról szóló 39/2011. (VI. 30.) NEFMI rendelet;
5. az elektronikus kérelmi rendszer bevezetésére vonatkozó jogszabályok:
6. A közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.);
7. Az elektronikus aláírásról szóló 2001. évi XXXV. törvény (a továbbiakban: Eat.);
8. A papíralapú dokumentumokról elektronikus úton történő másolat készítésének szabályairól szóló 13/2005. (X.27.) IHM rendelet (a továbbiakban: IHM rendelet);
9. Az elektronikus aláírás közigazgatási használatához kapcsolódó követelményekről és az elektronikus kapcsolattartás egyes szabályairól szóló 78/2010. (III.25.) Korm. rendelet (a továbbiakban: 78/2010. Korm. rendelet);
10. A szabályozott elektronikus ügyintézési szolgáltatásokról és az állam által kötelezően nyújtandó szolgáltatásokról szóló 83/2012. (IV. 21.) Korm. rendelet (a továbbiakban: Elektronikus aláírás közigazgatási használatához kapcsolódó rendelet);
11. Az egyes, az elektronikus ügyintézéshez kapcsolódó szervezetek kijelöléséről szóló 84/2012. (IV. 21.) Korm. rendelet;
12. Az elektronikus ügyintézés részletes szabályairól szóló 85/2012. (IV. 21.) Korm. rendelet (a továbbiakban: Eüint. rendelet).
13. Fogalmak Az elektronikus aláírásról szóló 2001. évi XXXV. törvény szerint

**Elektronikus aláírás:** elektronikusan aláírt elektronikus dokumentumhoz azonosítás céljából logikailag hozzárendelt vagy azzal elválaszthatatlanul összekapcsolt elektronikus adat.

**Fokozott biztonságú elektronikus aláírás:** elektronikus aláírás, amely

a) alkalmas az aláíró azonosítására,

b) egyedülállóan az aláíróhoz köthető,

c) olyan eszközökkel hozták létre, amelyek kizárólag az aláíró befolyása alatt állnak, és

d) a dokumentum tartalmához olyan módon kapcsolódik, hogy minden - az aláírás elhelyezését követően a dokumentumon tett - módosítás érzékelhető.

**Minősített elektronikus aláírás:** olyan - fokozott biztonságú - elektronikus aláírás, amelyet az aláíró biztonságos aláírás-létrehozó eszközzel hozott létre, és amelynek hitelesítése céljából minősített tanúsítványt bocsátottak ki.

**Aláírás-létrehozó adat:** olyan egyedi adat (jellemzően kriptográfiai magánkulcs), melyet az aláíró az elektronikus aláírás létrehozásához használ.

**Aláírás-ellenőrző adat:** olyan egyedi adat (jellemzően kriptográfiai nyilvános kulcs), melyet az elektronikusan aláírt elektronikus dokumentumot megismerő személy az elektronikus aláírás ellenőrzésére használ.

**Aláírás-létrehozó eszköz:** olyan hardver, illetve szoftver eszköz, melynek segítségével az aláíró az aláírás-létrehozó adatok felhasználásával az elektronikus aláírást létrehozza.

**Aláíró:** az a természetes személy, aki az aláírás-létrehozó eszközt birtokolja és a saját vagy más személy nevében aláírásra jogosult, valamint az a jogi személy vagy közhiteles nyilvántartásban szereplő jogi személyiség nélküli szervezet, amely az aláírás-létrehozó eszközt birtokolja, és akinek a nevében az őt képviselő természetes személy az elektronikus aláírást az elektronikus dokumentumon elhelyezi, valamint aki meghatározza, hogy a nevében jogszabályban meghatározott feltételeknek megfelelő informatikai eszköz elektronikus aláírást elektronikusan dokumentumon elhelyezzen.

**Elektronikus aláírás ellenőrzése:** az elektronikusan aláírt elektronikus dokumentum aláíráskori, illetve ellenőrzéskori tartalmának összevetése, továbbá az aláíró személyének azonosítása a dokumentumon szereplő, illetve a hitelesítés-szolgáltató által közzétett aláírás-ellenőrző adat, tanúsítvány visszavonási információk, valamint a tanúsítvány felhasználásával.

**Elektronikus aláírás felhasználása:** elektronikus adat elektronikus aláírással történő ellátása, illetve elektronikus aláírás ellenőrzése.

**Elektronikus aláírás hitelesítés-szolgáltató:** a 6. § (2) bekezdése szerinti tevékenységet végző személy (szervezet).

6.§ (2) A hitelesítés-szolgáltatás keretében a hitelesítés-szolgáltató azonosítja az igénylő személyét, tanúsítványt bocsát ki, nyilvántartásokat vezet, fogadja a tanúsítványokkal kapcsolatos változások adatait, valamint nyilvánosságra hozza a tanúsítványhoz tartozó szabályzatokat, az aláírás-ellenőrző adatokat és a tanúsítvány aktuális állapotára (különösen esetleges visszavonására) vonatkozó információkat.

**Elektronikusan történő aláírás:** elektronikus aláírás hozzárendelése, illetve logikailag való hozzákapcsolása az elektronikus adathoz.

**Elektronikus aláírási termék:** olyan szoftver vagy hardver, illetve más elektronikus aláírás alkalmazáshoz kapcsolódó összetevő, amely elektronikus aláírással kapcsolatos szolgáltatások nyújtásához, valamint elektronikus aláírások, illetőleg időbélyegző készítéséhez vagy ellenőrzéséhez használható.

**Elektronikus dokumentum:** elektronikus eszköz útján értelmezhető adategyüttes.

**Elektronikus aláírás érvényesítése:** annak tanúsítása minősített elektronikus aláírás vagy e szolgáltatás tekintetében minősített szolgáltató által kibocsátott időbélyegző elhelyezésével, hogy az elektronikus dokumentumon elhelyezett elektronikus aláírás vagy időbélyegző, illetve az azokhoz kapcsolódó tanúsítvány az időbélyegző elhelyezésének időpontjában érvényes volt.

**Időbélyegző:** elektronikus dokumentumhoz végérvényesen hozzárendelt vagy azzal logikailag összekapcsolt olyan adat, amely igazolja, hogy az elektronikus dokumentum az időbélyegző elhelyezésének időpontjában változatlan formában létezett.

**Tanúsítvány:** a hitelesítés-szolgáltató által kibocsátott igazolás, amely az aláírás-ellenőrző adatot a 9. § (3), illetőleg (4) bekezdése szerint egy meghatározott személyhez kapcsolja, és igazolja e személy személyazonosságát vagy valamely más tény fennállását, ideértve a hatósági (hivatali) jelleget.

**Budapest, 2013.március 4.**

**Nemzeti Sport Intézet – Magyar Kosárlabdázók Országos Szövetsége**

1. számú melléklet: Meghatalmazás minta

**KÉRJÜK, FEJLÉCES CÉGES**

**PAPÍRRA NYOMTASSA KI**

Meghatalmazás

Alulírott <<meghatalmazó neve>> (<<cím>> alatti lakos, személyi igazolvány száma: <<sz. ig. sz.>>), mint a <<szervezet neve>> (cégjegyzékszám / PIR törzsszám\*: <<szervezet egyedi azonosítója>>, adószám: <<adószám>>) cégjegyzésre jogosult képviselője\*\*, meghatalmazom <<meghatalmazott neve>> (<<cím>> alatti lakos, személyi igazolvány száma: <<sz. ig. sz.>>), hogy a biztonságos elektronikus kommunikációhoz szükséges tanúsítványok megszerzésével, illetve felfüggesztésével, visszavonásával kapcsolatban az általam képviselt szervezet nevében eljárjon, és az ehhez szükséges dokumentumokat helyettem aláírja.

Kelt: <<hely>>, <<dátum>>

|  |  |  |
| --- | --- | --- |
| aláírás |  | aláírás |
| <<meghatalmazó neve>> |  | <<meghatalmazott neve>> |

Előttünk, mint tanúk előtt:

|  |  |  |
| --- | --- | --- |
| aláírás |  | aláírás |
| Név: |  | Név: |
| Szem. ig. szám: |  | Szem. ig. szám: |

\* cégjegyzékbe bejegyzett szervezet esetén cégjegyzékszám, költségvetési szerv esetén PIR azonosító szám

\*\* gazdasági társaságnak nem minősülő szervezet esetén: képviseletére jogosult személy

2. számú melléklet: Regisztrációs ütemterv

|  |  |
| --- | --- |
| Digitális aláírás on-line regisztráció indulása | 2013. március 1. |
|  |  |
| Digitális aláírás regisztrációs határidő | 2013. március 10. |
|  |  |
| A regisztráltak tájékoztatása a szolgáltatási csomag átvételének időpontjáról és helyszínéről | 2013. március 12. |
|  |  |
| Személyes átvétel Budapesten és a megyeszékhelyeken | 2013.03.18. - 2013.03.29. |